**Informácie o poskytovaní odbornej psychologickej starostlivosti – individuálnej aj skupinovej - realizovanej v zmysle § 24 ods. 2 Zákona č. 138/2019 Z.z. o pedagogických zamestnancoch a odborných zamestnancoch v znení neskorších predpisov**

**(starostlivo preštudujte pred podpísaním súhlasu)**

Skupinové aktivity v oblasti prevencie a intervencie budú realizované v priestoroch Strednej zdravotníckej školy v Liptovskom Mikuláši pod vedením školského psychológa a sú poskytované bezplatne – v zmysle §130 ods.11 zákona č. 245/2008 Z.z. Školského zákona.

K účasti dieťaťa na skupinových aktivitách je potrebné vyjadrenie súhlasu zákonného zástupcu s účasťou dieťaťa/žiaka na skupinových aktivitách a informovaný písomný súhlas zákonného zástupcu so spracúvaním osobných údajov.

Odborná psychologická starostlivosť v zmysle §24 ods. 2 Zákon č. 138/2019 Z.z. o pedagogických zamestnancoch a odborných zamestnancoch v znení neskorších predpisov sa realizuje len s informovaným písomným súhlasom zákonného zástupcu a je možné odmietnuť ju bez akýchkoľvek právnych dôsledkov. Vyšetrenie a odborná psychologická starostlivosť je na Strednej zdravotníckej škole v Liptovskom Mikuláši poskytovaná bezplatne – v zmysle §130 ods.11 zákona č. 245/2008 Z.z. Školského zákona.

Poskytovanie odbornej psychologickej starostlivosti ponúka možnosť dôkladne sa zorientovať v štruktúre psychických vlastností dieťaťa a prípadnú identifikáciu možných nežiaducich vplyvov, ako aj návrh opatrení na riešenie problému alebo ďalších výchovných či vzdelávacích postupov či profesijnej, študijnej a kariérnej orientácie.

Dieťa/zákonný zástupca sú o výsledkoch vyšetrenia a možnosti ďalšej poskytovanej odbornej starostlivosti informovaní v osobnom rozhovore. V prípade požiadania inštitúcie oprávnenej zo zákona alebo zákonného zástupcu sa vypracováva správa o odbornej psychologickej starostlivosti a zasiela sa inštitúcii oprávnenej zo zákona, ktorá o ňu požiada. Zákonný zástupca má právo oboznámiť sa s jej obsahom.

Pre potreby odbornej psychologickej starostlivosti sa používajú diagnostické nástroje – tzn. psychologické testy, dotazníky alebo prístrojové metódy vychádzajúce z odborných vedeckých princípov platných v psychológii. Kvantitatívne a kvalitatívne údaje z testov sú súčasťou Osobného spisu klienta spolu s ostatnými získanými údajmi potrebnými pre poskytovanie odbornej psychologickej starostlivosti, ktorými sú napr. anamnestické údaje, pedagogická charakteristika, záznamy z rozhovorov, interpretácie, poznámky, správa z diagnostického vyšetrenia, závery z konzultácií.

Osobné údaje sú zisťované a spracúvané v zmysle §11 ods. 6 Školského zákona v rozsahu:

*O dieťati:* meno, priezvisko, dátum a miesto narodenia, adresa trvalého pobytu alebo miesta, kde sa dieťa obvykle zdržiava, ak sa nezdržiava na adrese trvalého pobytu, údaje o fyzickom zdraví, údaje o duševnom zdraví, mentálna úroveň vrátane výsledkov pedagogicko-psychologickej a špeciálno-pedagogickej diagnostiky,

*O zákonných zástupcoch:* meno a priezvisko, adresa trvalého pobytu, adresa miesta, kde sa zákonný zástupca obvykle zdržiava, ak sa nezdržiava na adrese trvalého pobytu, kontakt na účely komunikácie.

Všetky tieto údaje sú prísne dôverné, školský psychológ Strednej zdravotníckej školy v Liptovskom Mikuláši je povinný zachovávať mlčanlivosť o skutočnostiach, o ktorých sa dozvedel pri svojej činnosti, a to aj po skončení pracovnoprávneho vzťahu so Strednou zdravotníckou školou podľa § 8 ods.1, písm. c.) zákona č. 552/2003 Z.z. o výkone práce vo verejnom záujme v znení neskorších predpisov, podľa §3 zákona č. 199/1994 Z. z. o psychologickej činnosti a Slovenskej komore psychológov v znení neskorších predpisov, podľa § 79 zákona č. 18/2018 Z.z. o ochrane osobných údajov a o zmene a doplnení niektorých zákonov ako aj podľa § 11 ods.7 Školského zákona.

Bez písomného súhlasu zákonného zástupcu dieťaťa/žiaka nebudú poskytnuté vyššie uvedené osobné údaje iným osobám a po uplynutí lehoty uloženia, ktorá je podľa § 5 ods.3 písm. b.) vyhlášky č. 326/2008 Z. z. o druhoch a náležitostiach vysvedčení a ostatných školských tlačív vrátane spôsobov ich evidencie a uloženia, 20 rokov od posledného poskytnutia starostlivosti, budú skartované a zlikvidované.